跋王順伯所藏歐公集古錄序真蹟
作者：楊萬里
朝代：宋

paragraphs: 遂初欣遇兩詩伯，臨川先生一禪客。
三人情好元不疎，祇是相逢逢不得。
渠有貞觀碑，儂有永和詞。
真贋爭到底，未說妍與蚩。
珊瑚擊得如粉碎，趙璧博城翻手悔。
不似三家鬭斷碑，夜半戰酣莫先退。
皇朝愛碑首歐陽，集古萬卷六一堂。
玄珪漆玉堆墨寶，黟霜黑水塗緇裳。
臨川無端汲古手，席卷歐家都奄有。
岣山科斗不要論，嶧山野火不經焚。
尤家沈家喙如鐵，未放臨川第一勳。
不知臨川何許得尤物，集古序篇出真筆。
遂初心妬口不言，君看跋語猶悵然。